Vrouekeur | Nuwe flieks: Before we go en Return to sender
Tuis > Nuus & Vermaak > Flieks & TV > Nuwe flieks: Before we go en Return to sender
NUWE FLIEKS: BEFORE WE GO EN RETURN TO SENDER
Leon van Nierop resenseer nuwe flieks en ons deel hul lokprente
BEFORE WE GO 4/10
Met Chris Evans en Alice Eve
Genre Romantiese komedie
'n Aantreklike jong man (wie anders as Captain America se Chris Evans met sy sespak?) ontmoet toevallig 'n mooi meisie (Alice Eve) wanneer sy haar selfoon verloor terwyl sy 'n trein probeer haal. Natuurlik wil hy haar help, maar dan bring die tweetjies die hele aand saam in New York deur en verveel ons met hul eindelose gesprekke oor niks. Evans, wat ook die regie gedoen het, probeer dalk wys hoe twee verlore siele mekaar vind, maar moet ons regtig R60 betaal om daarna te kyk? Al wat gebeur, is dat onwaarskynlike gelukkies hulle tref, soos dat hulle saam op 'n partytjie sing en speel en sodoende nader aan mekaar beweeg. En al wat ons nog in ons stoele hou, is die vraag: Sal hulle soen of nie? En tog, uiteindelik, wie gee om? Die rolprent is langdradig, eentonig, niksseggend en vervelig. Moenie jou tyd en geld hierop mors nie!
Chris Evans is 'n vleispaleis wat in Captain America danksy sy mooi lyf naam gemaak het. In hierdie riller doen hy vir die eerste keer regie en speel sommer die hoofrol ook. Hy het aanvanklik aandag getrek in The fugitive in 2000 wat hom op die Hollywoodkaart geplaas het. (Ster-Kinekor)
RETURN TO SENDER 5/10
Met Rosamund Pike en Shiloh Fernandez
Regisseur Fouad Mikati Genre Riller
Baie lesers sal probeer onthou waar hulle die naam "Rosamund Pike" al tevore gesien het. Sy was daardie venynige jong vrou (om dit sagkens te stel) wat haar man so "ingeloop" het in Gone Girl. In hierdie nuwe rolprent speel sy die rol van 'n ewe gevaarlike vrou wat nie met haar laat speel nie. Sy aanvaar 'n blindemol-afspraak saam met 'n sexy kêrel, maar besef te laat dat hy ander, wrede motiewe het. Ongelukkig word sy aan 'n gruwelike vernedering onderwerp en sy besluit om wraak te neem. Die skokke kom nogal onverwags soos wanneer 'n tandarts een van jou senuwees raak boor, maar as jy jou rillers so goed soos jou beurtkragskedule ken, sal jy presies weet wat gaan gebeur. Dis jammer dat so 'n goeie aktrise nou 'n eksploitasierolprent maak waar haar talente misbruik word. Pasop vir hierdie een!
Rosamund Pike het natuurlik bekendheid (sommige sou dit berugtheid noem) verkry nadat sy so wreed met die arme Ben Affleck was in Gone girl. In hierdie nuwe riller speel sy alweer ? gedugte moeilikheidmaker. Sy het haar TV-debuut destyds in Wives and daughters in 1999 gemaak. (Times Media)
Sleutel Woord: resensies
Tussen 1829 en 1845 het Felix Mendelssohn (1809-1847), een van die vernaamste komponiste van die Romantiek, 'n reeks kort, liriese werke vir die...
In Vrouekeur van 18 Maart skryf Johan Myburg oor die Suid-Afrikaans gebore fortepianis Kristian Bezuidenhout. Die inligting hier onder is aanvullend...